**Tisztelt Képviselő-testület!**

A Képviselő-testület az önkormányzat és költségvetési szervei 2016. évi költségvetését 2/2016.(III.16.) sz. rendeletével fogadta el.

A féléves teljesítés az egyes előirányzatoknál a 2016. évi költségvetés szerkezetének megfelelően kerül bemutatásra.

A mellékletek tartalmazzák a tényleges teljesítési adatokat a 2016. évi költségvetés szerkezetében a módosított előirányzathoz viszonyítva rovatok és kiemelt előirányzatok szerint.

**Bevételek:**

Az összes önkormányzati bevételek teljesítése időarányos (53%).

1. **fejezet**

A Novaji Napközi Otthonos Óvoda térítési díjból származó bevételei időarányosan teljesültek.

1. **fejezet**

Túlteljesítés mutatkozik a gyermekétkeztetés bevételénél, mely a tanév hónapjainak egyenlőtlen eloszlásából adódik.

Az önkormányzati igazgatással kapcsolatos feladatoknál bevétel nem került tervezésre. Itt jelenik meg a bankszámlához kapcsolódó kapott kamat.

Az önkormányzati vagyonnal való gazdálkodás soron a művelődési ház terembérleti díja szerepel.

Eredeti előirányzatként a város és községgazdálkodás kormányzati funkción 436.000 Ft került betervezésre működési bevételként. A 0%-os teljesülés okaként elmondható, hogy a tárgyi eszközök bérbeadásából származó bevételek nem itt jelennek meg.

Közművelődési tevékenységnél a költségvetésben beállított igazgatási szolgáltatási díjból származó 140.000 Ft-os bevétel félévkor 0%-os teljesítést mutat, melynek oka a nem megfelelően tervezett költségvetés.

A köztemetőnél túlteljesítés mutatkozik. Az ezen a soron kimutatott 15.000 Ft-os bevétel a sírhelymegváltásokból származik.

A szociális étkezésnél alulteljesítés látható. Oka: az étkezők számának csökkenése és a bevételek túltervezésével magyarázható.

1. **fejezet**

Az adónemeknél összességében elmondható, hogy elmarad a teljesítés az időarányostól. Kommunális adó időarányosan teljesült. Az iparűzési adónál túltervezés látható, az eredeti előirányzat tartalmazza a lejárt tartozásokat is, melyek az év folyamán törlésre fognak kerülni. A gépjárműadók alulteljesítésére a gépjármú kivonások és a lakosság költözése miatti gépjárműszám csökkenés ad magyarázatot. Pótlékok és bírságok a behajtás szakaszában vannak. A talajterhelési díj esetében a nagyfokú alulteljesülés miatt felülvizsgálat szükséges. Nem várt bevételként jelenik meg a termőföld bérbeadásából (Pannon torony), a jövedéki adó és a kerekítésekből származó bevételek.

1. **fejezet**

A költségvetési támogatások utalása időarányosan megtörtént.

A bérkompenzáció előirányzatosítása időarányosan történik, ezért a teljesítés 100%-os (117.573 Ft)

1. **fejezet**

A társadalombiztosítási alaptól kapott, a háziorvos működési támogatásának túlteljesítésének oka, hogy a fiatal szakorvosok támogatása és a béremelés miatt többlettámogatást kapott az önkormányzat.

Az előző évi elszámolásból származó kiegészítés (22.984 Ft) előirányzatosításra került, ezért a teljesítés 100%-os.

1. **fejezet**

A 2016. évi költségvetés hiánnyal került megtervezésre, melynek fedezetet a 2015. évi költségvetési maradvány.

A 2015. évi költségvetési maradvány 7.780.000 Ft, melyből az első félévig 1.666.0002 Ft került beállításra, előirányzatosítva, ezért a teljesítés 100%-os.

**Kiadások:**

Az összes önkormányzati kiadások teljesítése időarányos (51%).

1. **fejezet**

Az óvodai nevelés dologi kiadásainál túlteljesítés mutatkozik, melynek oka, hogy már az első félévben megtörténtek az egész évre szükséges beszerzések. A gázdíjnál mutatkozik erőteljes túlteljesítés, melyet átcsoportosításokkal és takarékoskodással szükséges kezelni.

Az óvodai étkeztetés túlteljesítése a nevelési év egyenetlen eloszlása miatt van.

1. **fejezet**

A közvilágítás kiadásai időarányosan teljesültek.

A tűz és katasztrófavédelemnél megtakarítás mutatkozik, mert a tavaszi patakáradáson kívül más katasztrófa helyzet félévig nem volt.

Zöldterület kezelésre a költségvetésben nem tervezett az önkormányzat, azonban a közterület fűnyírása (hajtó- és kenőanyag) ide került könyvelésre (10.017 Ft), mely miatt a teljesítés magas (91%).

Az önkormányzatok elszámolásai a központi költségvetéssel elnevezésű soron a helyi önkormányzatok előző évi elszámolásából származó kiadások (3.411.450 Ft), az államháztartáson belüli megelőlegezések visszafizetése (1.666.002 Ft) és a Magyar Államkincstárhoz havi rendszerességgel beküldendő adatszolgáltatás mulasztása miatti bírság (250.000 Ft) szerepel.

Város és községgazdálkodás soron a dologi kiadásoknál alulteljesítés mutatkozik. A villamos energia, a biztosítási díjak soron kiemelten megtakarítás van.

A közutak, hidak, alagutak üzemeltetése, fenntartása soron megtakarítás mutatkozik. Az önkormányzat idén takarékossági megfontolásból kátyúzásra, útburkolat javításra első félévben nem költött.

A háziorvosi alapellátás dologi kiadásánál alulteljesítés látható. A betervezett beszerzések az év második felében realizálódnak.

Az ifjúság-egészségügyi gondozás soron 480.315 Ft és ÁFÁ-ja került betervezésre a költségvetésben szakmai anyagok beszerzésére, melynek első félévben teljesítése 0%. Oka a nem megfelelő költségvetési tervezés.

A gyermekjóléti szolgálat 2016. évtől a jogszabályi változásoknak megfelelően Ostoroson működik, így személyi juttatás és annak járulékai nem kerültek betervezésre. A mégis megjelenő 13.632 Ft és járuléka (11.154 Ft) a Demkó Istvánnénak 2015. decemberről áthúzódó megbízási díja. Dologi kiadás is került betervezésre a költségvetésben, teljesítése 0%, oka szintén a jogszabályváltozás.

Ellátottak pénzbeli támogatásánál, azaz a települési támogatásnál a felhasználás folyamatos, az iskolakezdés és a rosszidő beállta indokokra hivatkozó kérelmek a II. félévben fognak jelentkezni, ezért van az alulteljesítés.

A köztemetőnél a dologi kiadásoknál alulteljesítés oka, hogy a költségvetésben magasabb összeg került beállításra a közüzemi számlákra.

Az idősek nappali ellátása soron a telefondíj, kábel tv, villamos energia, gázdíj már félévkor a teljes évre betervezett keretet közelíti. Az elemi költségvetésben ezek nem helyesen kerültek megállapításra.

A szociális étkezés és a házi segítségnyújtás sorok fő számai az elemi költségvetésben fel lettek cserélve.

A gyermekétkeztetés köznevelési intézményben kiadások időarányosan teljesültek.

Az önkormányzati jogalkotás dologi során erőteljes túlteljesítés van. Ennek oka, hogy a költségvetésben nem került betervezésre minden ide könyvelendő tétel, mint például a hivatal épületében található nyomtató és másoló gép havi rendszerességgel felmerülő bérleti és lízing díja, a tárgyi eszközök beszerzése.

A közfoglalkoztatás 100%-ban központi támogatásból kerül finanszírozásra utólagos elszámolással. Az év végén biztosított előleg még nem kerül előirányzatosításra, így kiadási oldalon túlteljesítés jelentkezik.

A közművelődési tevékenység kiadásai a könyvtárnál kerültek betervezésre. A könyvtár során megtakarítás mutatkozik. Az itt megtervezett falunapi költségek majd a második félévben realizálódnak.

A sport- és szabadidő támogatása soron a közüzemi számlák túl lettek tervezve, így a dologi kiadásokban megtakarítás mutatkozik.

Víztermelés soron megtakarítás jelentkezik, a mérő nélküli közkifolyók számlája a város és községgazdálkodás dologi kiadásai között kerül elszámolásra.

Az alábbi civil szervezeteket támogatott az önkormányzat első félévben: Novaj Faluvédő Egyesületet 350.000 Ft-tal, a Magyar Vöröskereszt Megyei Szervezetét 24.000 Ft-tal (gyerekek nyári táborozása). A második félévben várhatóan a következő civilek kapnak majd támogatást: 150.000 Ft-ot a Novaji Hagyományőrző Egyesület, 150.000 Ft-ot a Novaji Polgárőr Egyesület.

A bevételi előirányzat nélküli teljesítések fedezete a 2015. évi pénzmaradvány, melynek előirányzatosítása még nem történt meg.

Kérem a Tisztelt Képviselő-testületet, hogy az önkormányzati beszámolóhoz kapcsolódó mellékletek és szöveges értékelés alapján vitassa meg és fogadja el a 2016. I. féléves gazdálkodásra vonatkozó tájékoztatót!

Novaj, 2016. szeptember 23.

Tisztelettel

**Dr. Darvainé dr. Kádár Katalin**

polgármester