**Tisztelt Képviselő-testület!**

Az államháztartásról szóló 2011. évi CXCV. törvény 34. §-a alapján a helyi önkormányzat költségvetési rendeletében megjelenő bevételek és kiadások módosításáról, a kiadási előirányzatok közötti átcsoportosításokról a Képviselő-testület dönt.

A költségvetés módosítása a bevételeket és a kiadásokat intézményenként részletezi a 2016. első félévében történ előirányzat változásoknak megfelelően. A bevételek és a kiadások az Önkormányzatra, a Novaji Napközi Otthonos Óvodára vonatkozóan kerülnek bemutatásra.

**Indoklás**

Az önkormányzat összesített mérlege az Önkormányzat és az intézmények adatait mutatja be rovatok és kiemelt előirányzatok szerint. Az induló költségvetéshez képest a mérlegadatok 8.845.768 Ft-os növekedést mutatnak mind bevételi, mind kiadási oldalon az első félévben.

Az Áht. 34. §-a szerint a helyi önkormányzat költségvetési rendelete a polgármester számára lehetővé teheti a helyi önkormányzat bevételeinek és kiadásainak módosítását és a kiadási előirányzatok közötti átcsoportosítást. A költségvetési rendelet pontosítása szükséges az Áht.-nak megfelelően, mivel a rendelet az átcsoportosítást az SZMSZ szabályai szerint engedélyezte.

Az Önkormányzat működési bevételei 7.179.766 Ft-tal módosultak, amely a kiadási oldalon is átvezetésre került:

Az összeg jelentős része a bérkompenzációból, a szociális ágazati pótlék és a kiegészítő pótlékból áll össze (617.136 Ft). A növekedés legnagyobb hányada a közfoglalkoztatás támogatásából adódik (6.539.646 Ft).

Minimális tételként jelenik meg az előző évi elszámolásból bevétel (22.984 Ft)

Fentiek a kiadási oldalon is átvezetésre kerültek az Önkormányzatnál és az intézményeknél.

Finanszírozási technikai bevételként jelentkezik a 2015. év végén megelőlegezett egy havi normatíva (0. havi finanszírozás: 1.666.002 Ft), mely a kiadási oldalon szintén átvezetésre került.

Az előirányzat változások intézményenkénti és feladatonkénti részletezését a I-IV mellékletek tartalmazzák.

Kérem a Tisztelt Képviselő-testületet, hogy fentiek figyelembe vétele mellett az előirányzat módosításokat elfogadni szíveskedjenek.

Novaj, 2016. szeptember 23.

Tisztelettel

**Dr. Darvainé dr. Kádár Katalin**

polgármester